tartuNLP/wikipedia-smugri-20251201 huggingface dataset:
Suomen Terveystuotekauppiaiden Liitto

Suomen Terveystuotekauppiaiden Liitto on Suomen luontaistuote- ja terveyskauppojen yhteistoimintajärjestö, johon kuuluu noin 200 luontaistuotealan erikoiskauppaa.
Järjestö on perustettu vuonna 1967. Sen tavoitteena on parantaa luontaistuotealan erikoiskaupan toimintaedellytyksiä ja kannustaa kuluttajia terveellisiin elämäntapoihin. 
Suomen Terveystuotekauppiaiden Liitto on Suomen Yrittäjien, Tuote- ja palvelukaupan yhdistys Etu ry:n  ja Kaupan Liiton jäsen.
Liiton syntyhistoria.
Suomen Terveysravintokauppiaitten Liitto ry perustettiin 1960-luvun lopulla, jolloin terveyskauppoja on vasta kourallinen ja tukkuyrityksiä muutama. Haluttiin yhteinen liitto yhdyssiteeksi yrittäjien välille ja kehittämään ravintouudistusasiaa Suomessa. Terveyskaupat kokivat, että Suomi on vielä monessa suhteessa takapajulla esim. Ruotsiin ja Saksaan verrattuna. Järjestö on sen jälkeen vaihtanut nimeään kahdesti.
Þórbergur Þórðarson

Þórbergur Þórðarson (1889 Suðursveit, Islanti – 1974 Reykjavík, Islanti) oli islantilainen kirjailija. Hän työskenteli merimiehenä ja opettajana. Hän oli näkemyksiltään sosialisti. Hänen matkakertomuksensa Neuvostoliitosta ilmestyi 1935. Prosaistina hän kirjoitti 1924 ilmestyneen teoksen "Bréf til Láru", joka oli hänen läpimurtoteoksensa ja vaikutti käänteentekevästi islantilaiseen kirjallisuuteen. Se, kuten usein muutkin teokset, on omaelämäkerrallinen, ja sitä kautta hän luo kriittistä kuvaa islantilaisesta yhteiskunnasta.
Mónika Császár

Mónika Császár (s. 17. marraskuuta 1954 Budapest) on unkarilainen telinevoimistelija. Hän kuului Unkarin olympiapronssia voittaneeseen joukkueeseen Münchenin kesäolympialaisissa 1972 naisten joukkuekilpailussa. Henkilökohtaisessa moniottelussa hän oli 14:s, ja yksittäisillä telineillä hän sijoittui parhaimmillaan neljänneksi. Varnan MM-kilpailuissa 1974 Császárin edustama Unkari voitti joukkuekilpailussa pronssia.
Fritz Thorén

Fritz Thorén (13. maaliskuuta 1899 Tukholma, Ruotsi – 14. helmikuuta 1950 Tukholma, Ruotsi) oli ruotsalainen kirjailija ja opettaja, koulutukseltaan filosofian tohtori. Hän työskenteli opettajana muun muassa Uumajan seminaarissa. Romaaneissaan hän kuvaa ylemmän keskiluokan elämää psykologisesta näkökulmasta. Usein henkilöiden elämäntehtävän ja persoonallisuuden välillä vallitsee ristiriita.
Daniel Rutherford

Daniel Rutherford (3. marraskuuta 1749 Edinburgh, Skotlanti – 15. marraskuuta 1819) oli skotlantilainen kemisti ja lääkäri, joka tunnetaan parhaiten typen eristämisestä vuonna 1772.
Elämä.
Daniel Rutherford syntyi Edinburghissa ja sai koulutuksen Edinburghin yliopistossa, jossa hänen isänsä John Rutherford (1695-1779) oli lääketieteen professori. Opiskelijana hän eristi typen vuonna 1772 ja kuvaili hapen tai "vitaalisen ilman", kuten hän sitä kutsui, vuonna 1778.
Vuonna 1786 hänet nimitettiin Edinburghin kasvitieteen professoriksi ja Edinburghin kuninkaallisen kasvitieteellisen puutarhan hoitajaksi professori John Hopen (1725-86) kuoleman jälkeen. Rutherford hoiti näitä virkoja kuolemaansa saakka.
Typen eristäminen.
Joseph Blackin tutkiessa hiilidioksidin ominaisuuksia hän havaitsi, että kynttilä ei palanut siinä. Kun kynttilää poltettiin suljetussa ilmasäiliössä, kynttilä sammui lopulta, eikä jäljelle jäänyt ilma ylläpitänyt liekkiä. Tämä oli normaalia, mutta kun kynttilän aiheuttama hiilidioksidi imeytyi kemikaaleihin, osa ilmasta jäi imeytymättä.
Hän antoi tutkimuskohteen silloisen oppilaansa Daniel Rutherfordin ratkaistavaksi. Rutherford piti hiirtä ilmatiiviissä tilassa, kunnes se kuoli. Sitten hän poltti kynttilää jäljellä olevassa ilmassa, kunnes se sammui. Sen jälkeen hän poltti siinä fosforia, kunnes se ei enää palanut. Sitten ilma johdettiin hiilidioksidia imevän liuoksen läpi. Jäljelle jäänyt ilma ei ylläpitänyt palamista, eikä hiiri voinut elää siinä.
Rutherford kutsui kaasua (joka koostui pääasiassa typestä) "myrkylliseksi ilmaksi". Rutherford raportoi kokeesta vuonna 1772. Hän ja Black olivat vakuuttuneita tuolloin yleisesti hyväksytyn flogiston-teorian pätevyydestä, joten he selittivät tuloksensa teorian avulla.
Piia Keto

Piia Keto (s. 1978 Jaala) on suomalainen tekstiilisuunnittelija ja kuvittaja. Hän on suunnitellut Arabian Piilopaikka-astiaston kuvitukset. 
Piia Keto toimi vaatemerkki Kaksitvån toisena suunnittelijana yhdessä Marjo Kuusisen kanssa.
Carl Fredrik Bunæs

Carl Fredrik Bunæs (16. lokakuuta 1939 Drammen, Norja – 6. lokakuuta 2022) oli norjalainen pikajuoksija, jonka huippuvuodet olivat 1957-1966.
Bunæs voitti Norjan mestaruuden henkilökohtaisilla matkoilla kaikkiaan 18 kertaa eli 100 metrin juoksun Norjan mestaruuden 100 metrillä vuosina viisi kertaa vuosina 1959-1963, 200 metrillä yhdeksän kertaa vuosina 1957, 1959-1966 ja 400 metrillä neljä kertaa vuosina 1963-1966. Pohjoismaiden mestaruuskilpailuissa hän saavutti neljä mestaruutta eli 100 metrillä vuosina 1961 ja 1963, 200 metrillä 1963 ja 400 metrillä 1965. Bunæs osallistui vuoden 1960 Rooman olympialaisiin, mutta putosi neljännesvälierissä jatkosta niin 100 kuin 200 metrillä ajoilla 10,5 ja 21,4. Hän kilpaili vuoden 1966 EM-kisoissa Budapestissä, mutta jäi alkueriin ajalla 47,8.
Bunæsin ennätys 100 metrillä oli 10,4 (1957), 200 metrillä 20,9 (1960) ja 400 metrillä 47,3 (1960). Hän edusti Norjaa kaikkiaan 41 maaottelussa. Hänet valittiin vuoden yleisurheilijaksi vuonna 1960 eli kuninkaanpokaalin saajaksi.
Urheilu-uransa jälkeen hän työskenteli johtavissa tehtävissä graafisella alalla. Ennen eläkkeelle siirtymistään hän työskenteli Norsk Scanian pääkonttorissa Skøyenissä Oslossa.
Surusilmäinen kauneus

 
Surusilmäinen kauneus on Tuure Kilpeläinen ja Kaihon Karavaani -yhtyeen viides studioalbumi. Se julkaistiin 21. lokakuuta 2016.
Kaihon karnevaali

Kaihon karnevaali on TuureKilpeläinen ja Kaihon Karavaani -yhtyeen kokoelma-albumi. Se julkaistiin 3. marraskuuta 2016.
Þorsteinn frá Hamri

Þorsteinn frá Hamri (1938 Borgarfjörður, Islanti – 2018) oli islantilainen runoilija. Hän hyödynsi vanhaa islantilaista runoperinnettä ja kehitti omaperäisen tyylin, johon hän yhdistää modernia.
Suomennettuja runoja.
Maj-Lis Holmbergin suomentamia Þorsteinn frá Hamrin runoja on julkaisussa "Ja tunturin takaa kuulet –: Islannin sodanjälkeistä lyriikkaa", suom. ja toim. Maj-Lis Holmberg, Espoo: Weilin+Göös 1977
Paluu paratiisiin

 
Paluu paratiisiin on Tuure Kilpeläinen ja Kaihon Karavaani -yhtyeen studioalbumi. Se julkaistiin 6. maaliskuuta 2020.
Culsans

Culsans on etruskien porttien ja ovien kaksikasvoinen jumala. Toinen Culsansin kasvoista katsoo eteenpäin, toinen taas taaksepäin. Culsans muistuttaa roomalaisten Janus-jumalaa, mutta Culsans kuvataan yleensä parrattomana nuorukaisena, kun taas Januksella on parta. Culsansin naispuolinen vastine on Culsu.
IV (Atomirotan albumi)

IV on Atomirotan neljäs studioalbumi, joka julkaistiin 13. maaliskuuta 2020.
Pispalan portaat

Pispalan portaat ovat Tampereella Pispalan kaupunginosassa, Pispalanharjun yli johtavat portaat, jotka kulkevat eteläpuolella Vallikadulta ylös Pispalanharjulle. Porrasosuuksien väliin jäävät Pispankatu ja Provastinkatu. 
Arviot Pispalan portaiden askelmien määrästä vaihtelevat riippuen siitä, lasketaanko mukaan tasanteet. Usein portaiden askelmien lukumääräksi esitetään 310.
Kesäkuussa 2020 tamperelainen Aksu Karima käveli Pispalan portaissa maratonin. Hän käveli portaat ylös ja alas 106 kertaa. Aikaa suoritukseen kului 12 tuntia ja 32 minuuttia.
Luule

Luule on virolainen naisen etunimi. Se pohjautuu viron kielen sanaan "luule", joka merkitsee runoutta. Luulen nimipäivää vietetään Virossa 22. tammikuuta.
Digi- ja väestötietoviraston mukaan Suomessa on vuoteen 2021 mennessä tilastoitu noin 50–60 Luule-nimistä naista.
Viestin todennuskoodi

Viestin todennuskoodi ("sanoman autentikointikoodi". "MAC-koodi", ) on viestiin liitettävä koodi, jolla voidaan varmistua sen lähettäjästä sekä sisällöstä. Koodi takaa sekä viestin eheyden että aitouden, muttei kiistämättömyyttä. Viestin todennuskoodi luodaan viestistä (tai siitä saatavasta tiedosta) ja salausavaimesta.
Viestin todennuskoodi on samankaltainen kryptografisen tiivistefunktion kanssa, paitsi että se perustuu salaiseen avaimeen. Kun salaisen avaimen tieto on mukana kryptografisella tiivistefunktiolla käsiteltävässä tiedossa luotu tiiviste on HMAC.
Todennuskoodeja ovat muun muassa HMAC, CMAC, GMAC ja Poly1305.
Kirsten Thorup

Kirsten Thorup (s. 1942 Gelsted, Tanska) on tanskalainen kirjailija. Hän on kirjoittanut 1970-luvulta alkaen feminismin sävyttämiä realistisia romaaneja, joissa keskeistä on henkilö- ja miljöökuvaus.
Ikikuuruoho

Ikikuuruoho ("Lunaria rediviva") on ristikukkaiskasvien heimoon ja kuuruohojen sukuun kuuluva kasvilaji. Sen tieteellinen sukunimi "Lunaria" tulee latinan kuuta tarkoittavasta sanasta "luna" ja viittaa kasvin kuumaisiin lituhedelmiin. Lajiepiteetti "rediviva" puolestaan merkitsee uudelleenkasvavaa.
Kasvutavaltaan ikikuuruoho on monivuotinen, pystyvartinen ruohokasvi, jonka kasvukorkeus on noin 60–90 senttimetriä. 20 senttimetriä pitkät lehdet ovat tasasoukkia ja suikeita, hienohampaisia. Touko-kesäkuussa puhkeavat 2,5 senttimetrin mittaiset vaaleanvioletit kukat ovat hennosti tuoksuvia, neliteräisiä ja vaaleampia kuin kesäkuuruoholla. Myöhemmin kukista kehittyy soikeita, läpikuultavia lituja, joita käytetään monesti kuivakukka-asetelmissa.
Puutarhakasvina ikikuuruoho viihtyy tasaisen kosteassa, ravinteikkaassa ja runsasmultaisessa puutarhamaassa aurinkoisella tai puolivarjoisella kasvupaikalla. Siemenet kylvetään syksyllä tai keväällä; hyvissä olosuhteissa ikikuuruoho kylvää myös itse itsensä. Kasvi on helppohoitoinen ja pääosin tuholaisenkestävä. Toisinaan lajia voi tavata myös villiytyneenä.
Marcus Gross

Marcus Gross (s. 28. syyskuuta 1989 Görlitz) on saksalainen ratameloja, kaksinkertainen olympiavoittaja sekä moninkertainen maailman- ja Euroopan-mestari.
Gross saavutti Rio de Janeiron kesäolympialaisissa 2016 kaksi kultamitalia: 1 000 metrin kajakkikaksikossa yhdessä Max Rendschmidtin kanssa ajalla 3:10.781 ja 1 000 metrin kajakkinelosessa Saksan joukkueessa ajalla 3:02.143. Joukkueeseen kuuluivat Grossin lisäksi Max Rendschmidt, Tom Liebscher ja Max Hoff. Neljä vuotta aikaisemmin Lontoon olympialaisissa 2012 Gross oli kuulunut Saksan joukkueeseen samassa kilpailussa, jolloin Saksa jäi neljänneksi.
Gross on saavuttanut kolme maailmanmestaruutta ja kahdeksan Euroopan-mestaruutta. Näistä suurin osa on kahden hengen kajakkiluokista. Hänellä on lisäksi kaksi MM-pronssia sekä kaksi EM-hopeaa ja yksi EM-pronssi. Euroopan kisoista Grossilla on 1 000 metrin kajakkikaksikon hopeamitali Bakusta 2015.
Ágios Isídoros (saari)

Ágios Isídoros () on pieni Kreikan saari, joka sijaitsee Singitikóslahdessa Chalkidikín niemimaahan kuuluvan Sithonían niemen itärannikon edustalla. Saaren pinta-ala on noin 0,086 neliökilometriä ja se on asumaton (vuonna 2011). Hallinnollisesti Ágios Isídoros kuuluu Sithonían ​kuntaan, Chalkidikín alueyksikköön ja Keski-Makedonian alueeseen.
Ágios Isídoroksen saari sijaitsee suuremman Diáporoksen saaren itäpuolella. Saari on saanut nimensä siellä olleesta bysanttilaisaikaisesta Pyhälle Isidorokselle ("Ágios Isídoros") omistetusta kirkosta, josta on jäljellä vain rauniot.
Ágios Isídoros

Ágios Isídoros (, ”Pyhä Isidoros”) voi viitata seuraaviin paikkoihin:
Aïmpelítsi

Aïmpelítsi (; transl. myös "Aïbelítsi") eli Ampelítsi (Αμπελίτσι) on pieni Kreikan saari, joka sijaitsee Singitikóslahdessa Chalkidikín niemimaahan kuuluvan Sithonían niemen itärannikon edustalla suuremman Diáporoksen saaren pohjoispuolella. Saaren pinta-ala on noin 0,098 neliökilometriä ja se on asumaton (vuonna 2011). Hallinnollisesti Aïmpelítsi kuuluu Sithonían ​kuntaan, Chalkidikín alueyksikköön ja Keski-Makedonian alueeseen. Se on osa Ágios Nikólaoksen kyläyhdyskuntaa.
Alogonísi

Alogonísi (, ) on pieni Kreikan saari, joka kuuluu Pohjoisen Egean saariin ja sijaitsee Moúdroksenlahdessa Límnoksen saaren etelärannikon edustalla. Saaren pinta-ala on noin 0,286 neliökilometriä ja se on asumaton (vuonna 2011). Hallinnollisesti Alogonísi kuuluu Límnoksen kuntaan, Límnoksen alueyksikköön ja Pohjois-Egean saarten alueeseen.
Alogonísi on suurin Moúdroksenlahden saarista ja sijaitsee lähellä lahden länsirantaa. Sen ympärysmitta on noin metriä, pituus noin metriä, suurin leveys noin 300 metriä ja suurin korkeus noin 24 metriä.
Arginusai

Arginusai ( tai "Arginousai", ) on antiikin aikainen nimitys kolmen saaren saariryhmälle, joka sijaitsi Aioliin rannikolla eli Vähän-Aasian länsirannikolla nykyisen Turkin alueella. Nykyisin saarista on jäljellä kaksi, kun kolmas on tullut osaksi mannermaata.
Maantiede.
Arginusain saaret sijaitsivat Lesboksen Mytilenen kaupungin ja Aioliin rannikon välissä nämä kaksi toisistaan erottavan salmen eteläosan itärannalla. Saaret ovat/olivat:
Historia.
Historiassa saariryhmä muistetaan erityisesti peloponnesolaissodan aikaisesta Arginusain taistelusta vuonna 406 eaa. Siinä Ateenan kymmenen kenraalia saivat voiton spartalaisista, mutta tuomittiin myöhemmin siitä, etteivät onnistuneet pelastamaan taistelua seuranneen myrskyn vaatimia uhreja.
Argyróniso

Argyróniso (, myös "Argyrónisos", Αργυρόνησος) on pieni Kreikan saari, joka sijaitsee Artemísionsalmessa Euboian saaren ja mantereen välissä. Saaren pinta-ala on noin 0,305 neliökilometriä ja se on asumaton (vuonna 2011). Hallinnollisesti Argyróniso kuuluu Almyróksen kuntaan, Magnesian alueyksikköön ja Thessalian alueeseen.
Argyrónisoksen saari, suomeksi ”Hopeasaari”, sijaitsee Magnesian rannikon ja Ágios Dimítrioksen kylän edustalla. Saarella on majakka, jonka korkeus on 35 metriä. Se rakennettiin vuonna 1899 ja on nykyisin suojeltu.
Gátza

Gátza () eli Glaronísi (Γλαρονήσι) on pieni Kreikan saari, joka sijaitsee Pohjoisessa Euboianlahdessa Skroponérian lahden suulla. Saaren pinta-ala on noin 0,065 neliökilometriä ja se on asumaton (vuonna 2011). Hallinnollisesti Gátza kuuluu Chalkídan kuntaan, Euboian alueyksikköön ja Keski-Kreikan alueeseen.
Saaren on huomautettu muistuttavan satellittikuvassa muodoltaan pientä Kyprosta.
Glaronísi

Glaronísi () voi viitata seuraaviin saariin Kreikassa:
Koronisía

Koronisía () on pieni Kreikan saari, joka sijaitsee Amvrakikóslahdessa, sekä sillä sijaitseva samanniminen kylä, jonka väliluku on 165 (vuonna 2011). Saari tunnetaan myös nimellä Péra Nisí (Πέρα Νησί). Sen pinta-ala on noin 0,34 neliökilometriä. Hallinnollisesti Koronisía kuuluu Ártan kuntaan, Ártan alueyksikköön ja Epeiroksen alueeseen.
Koronisían saari sijaitsee Logaróksen laguunin etelälaidalla. Saarelle ja kylään johtaa pitkä Salaóran saaren kautta kulkeva pengertie, joka erottaa toisistaan ensin Logaróksen ja Tsoukalión laguunit ja sitten Logaróksen laguunin ja varsinaisen Amvrakikóslahden. Koronisían saaren eteläpuolella sijaitsevat Korakonísian eli Korakónisan saaret. Yhdessä Koronisía ja Korakónisan saaret rajaavat Sakoulétsin laguunin.
Kylän nähtävyyksiin lukeutuu muun muassa bysanttilaisaikainen Neitsyt Marian ("Panagía") kirkko.
José Guillermo Ortiz

José Guillermo Ortiz Picado (s. 20. kesäkuuta 1992) on costaricalainen jalkapalloilija, pelipaikaltaan hyökkääjä. Hän edustaa kotimaassaan Heredianoa.
Ortiz aloitti liigauransa Alajuelensen joukkueessa. Vuonna 2017 hän siirtyi Heredianoon mutta on pelannut sittemmin myös lainalla yhdysvaltalaisessa D.C. Unitedissa, kolumbialaisessa Millonariosissa ja vietnamilaisessa Hồ Chí Minh Cityssä.
Ortiz pelasi Costa Rican maajoukkueessa ensimmäisen kerran tammikuussa 2017 Copa Centroamericanassa ja teki ensimmäisessä ottelussaan Belizeä vastaan kaksi maalia. Kolmannen maajoukkuemaalinsa hän teki lokakuussa 2019 CONCACAF:in Kansojen liigassa Haitia vastaan. Vuoden 2018 maailmanmestaruuskilpailujen aikaan hän oli loukkaantuneena poissa kentiltä. Vuonna 2021 hän pelasi CONCACAF Gold Cupissa, jossa Costa Rica putosi jatkosta puolivälierissä.
Koukonísi

Koukonísi (, ) eli Nisáki (Νησάκι) on pieni Kreikan saari, joka kuuluu Pohjoisen Egean saariin ja sijaitsee Moúdroksenlahdessa Límnoksen saaren etelärannikon edustalla. Saaren pinta-ala on noin 0,157 neliökilometriä ja se on asumaton (vuonna 2011). Hallinnollisesti Koukonísi kuuluu Límnoksen kuntaan, Límnoksen alueyksikköön ja Pohjois-Egean saarten alueeseen.
Koukonísi sijaitsee lähellä Moúdroksenlahden itärantaa. Saari on yhdistetty Límnoksen pääsaareen noin 400 metriä pitkällä pengertiellä. Joskus saarten väli kuivuu niin, että Koukonísi muodostaa käytännössä niemen. Saaren suurin korkeus on noin 10 metriä.
Koukonísilta on löydetty jäänteitä esihistoriallisen ajan asutuksesta. Saaren arkeologisia kaivauksia on suoritettu vuodesta 1992 lähtien. Saaren nimen on ehdotettu liittyvän Homeroksen mainitsemaan traakialaiseen kikonien heimoon.
Nisáki

Nisáki (, ”Pikkusaari”) voi viitata seuraaviin saariin Kreikassa:
Kaustisen kunnankirjasto

Kaustisen kunnankirjasto on Keski-Pohjanmaan Kaustisella toimiva yleinen kirjasto. Kunnankirjastolla on runsaan 400 neliömetrin laajuinen toimitila Kaustisen keskustassa, Kaustisen kunnantalon yhteydessä. 
Kaustisen kirjasto kuuluu Keski-Pohjanmaan kunnankirjastoja yhdistävään Anders-kirjastokimppaan, jonka kokoelmia jäsenkuntien asukkaat voivat hyödyntää. Tarjontaan kuuluu niin fyysisiä teoksia kuin sähköisiä aineistojakin (esimerkiksi e-kirjoja, e-äänikirjoja, musiikkiäänitteitä, suoratoistoelokuvia sekä laulun ja musiikki-instrumenttien soiton oppikursseja). Verkkokirjaston aineisto on käytössä vuorokauden ympäri, kaikkina viikonpäivinä.
Ktyponísi

Ktyponísi (, ) eli Englezonísi (Εγγλεζονήσι) eli Gáidaros (Γάιδαρος) on pieni Kreikan saari, joka sijaitsee Pohjoisessa Euboianlahdessa lähellä Keski-Kreikan rannikkoa. Saaren pinta-ala on 0,22 neliökilometriä ja se on asumaton (vuonna 2011). Hallinnollisesti Ktyponísi kuuluu Chalkídan kuntaan, Euboian alueyksikköön ja Keski-Kreikan alueeseen.
Englantilainen arkeologi Francis Turville-Petre vuokrasi saaren vuonna 1930 ja asettui sinne pysyvästi vuonna 1931. Tästä saari sai toisen nimensä "Englezonísi", ”Englantilaisen saari”. Hän rakennutti saarelle huvilan, jonka saksalaiset pommittivat raunioiksi toisen maailmansodan aikana. Saaren eteläosan kukkulalla on Pyhälle Nikolaos Bunenelaiselle ("Ágios Nikólaos o Néos") omistettu kirkko. Saaren arkeologisiin löydöksiin lukeutuu asutuksen jäänteitä ja vesisäiliöitä antiikin ja bysantilaisen keskiajan taitteesta 500–600-luvuilta.
30 (Adelen albumi)

30 on englantilaislaulaja Adelen neljäs studioalbumi, joka julkaistiin Columbia Recordsin kautta 19. marraskuuta 2021. Adele tiedotti uuden albumin julkaisusta lokakuussa. Hänen edellinen albuminsa "25" julkaistiin marraskuussa 2015.
Albumin ensimmäinen single, ”Easy on Me”, julkaistiin 15. lokakuuta 2021. Kappale nousi singlelistan ensimmäiselle sijalle yli kymmenessä maassa ja se rikkoi ennätyksiä sekä Spotifyssa että Amazon Musicissa. Albumin toinen single, ”Oh My God”, julkaistiin 29. marraskuuta 2021.
Albumi käsittelee Adelen avioeroa, äitiyttä ja kuuluisuutta. Adelen mukaan "30" ei ole kuitenkaan eroalbumi, vaan sen kautta hän haluaa kertoa pojalleen, miksi päätyi hajottamaan tämän elämän tullakseen itse onnelliseksi.
Menestys.
Albumi oli kaupallinen menestys ja se nousi albumilistojen kärkeen useassa maassa. Yhdysvalloissa albumista tuli vuoden 2021 myydyin albumi kolmen ensimmäisen päivän jälkeen. Viidessä päivässä albumi saavutti vuoden 2021 suurimman avausviikon Isossa-Britanniassa. Se on korkein naisartistin avausviikko sitten Adelen edellisen studioalbumin. Suomessa albumi nousi virallisen albumilistan ensimmäiselle sijalle yhdessä viikossa.
Lazaréta (Chaniá)

Lazaréta (, myös "Lazarétta", Λαζαρέττα, "Lazaréto", Λαζαρέτο) on pieni Kreikan saari, joka sijaitsee Kreetanmeressä Kreetan saaren pohjoisrannikon ja Chanián kaupungin edustalla. Saaren pinta-ala on noin 0,015 neliökilometriä ja se on asumaton (vuonna 2011). Hallinnollisesti Lazaréta kuuluu Chanián kuntaan, Chanián alueyksikköön ja Kreetan alueeseen.
Lazarétan suurin pituus on noin 200 metriä ja leveys noin 70 metriä. Saari on saanut italialaisittain karanteeniasemaan viittaavan nimensä siitä, että venetsialaiset käyttivät sitä 1600-luvulla eristyssaarena kulkutautien varalta, kuten useimpia muita satamakaupunkien edustalla olleita pieniä saaria.
Lazarétalla on venetsialaisaikaisten rakennusten raunioita sekä hautoja. Vuonna 1645 osmanit tuhosivat rakennuksia sijoittaakseen saarelle suuren tykin, jolla he ampuivat piirittämäänsä Chaniáa. Saksalaiset pudottivat saarelle pommeja harjoituksissaan toisen maailmansodan aikana. 1950-luvulla järjestettiin uintikilpailuja saarelta Chaniáan.
Leif Glöersen

Leif Glöersen (2. syyskuuta 1902 Stettin – 13. lokakuuta 1976 Helsinki) oli norjalaissyntyinen insinööri ja yritysjohtaja, joka sai teollisuusneuvoksen arvonimen.
Leif Glöersenin vanhemmat olivat norjalainen insinööri Olaf Glöersen ja Augusta Frost ja puoliso vuodesta 1929 Mary Bergström. Suomeen 1905 muuttaneen Glöersenin perheen vanhin poika Leif valmistui diplomi-insinööriksi Teknillisestä korkeakoulusta 1925. Hän työskenteli valmistuttuaan isänsä johtaman Diesen Wood -yhtiön Pitkärannan tehtaiden käyttöinsinöörinä vuoteen 1932. Pitkärannasta Glöersen siirtyi A. Ahlströmin Karhula-yhtiön konepajan paperi- ja selluloosakoneosaston johtajaksi. Vuonna 1941 hänestä tuli koko konepajan ja samalla sen teräsvalimon johtaja. Vuonna 1946 Glöersenin johdettavaksi tulivat puolestaan A. Ahlströmin Varkauden tehtaat. Niiden toimitusjohtajana hän työskenteli aina vuoteen 1967 saakka. Varkaudessa Glöersen tunnettiin varsin värikkäänä henkilönä, kaupungin "viimeisenä patruunana" ja "pappa-Glöerseninä". Teollisuusneuvoksen arvonimen tekniikasta kiinnostunut ja itsekin useita patentoituja keksintöjä tehnyt Glöersen sai 1966.
Leif Glöersenin nuorempi veli oli Säteri Oy:n johtajistoon yli 30 vuoden ajan kuulunut yli-insinööri Odd Glöersen.
Lazaréta

Lazaréta (; myös "Lazarétta", Λαζαρέττα) tai Lazaréto (; myös "Lazarétto", Λαζαρέττο) tulee italian kielen karanteeniasemaa tarkoittavasta sanasta "lazzaretto" ja voi viitata seuraaviin saariin Kreikassa:
Ovriós

Ovriós () eli Evraionísi (Εβραιονήσι) on pieni Kreikan saari, joka kuuluu Argo-Saronisiin saariin ja sijaitsee Saroninlahdessa. Saaren pinta-ala on noin 0,147 neliökilometriä ja se on asumaton (vuonna 2011). Hallinnollisesti Ovriós kuuluu Kórinthoksen kuntaan, Korinthian alueyksikköön ja Peloponnesoksen alueeseen.
Ovriós sijaitsee Fragkolímanon ja Pefkálin kylien edustalla Peloponnesoksen niemimaan koilisrannikon edustalla. Ovrióksesta länteen sijaitsee Plateián saari.
Saarella on ollut asutusta esihistoriallisella ajalla viimeistään mykeneläisellä kaudella, sekä myöhemmin bysanttilaisella, venetsialaisella ja osmanivallan kaudella. Saarella on jäänteitä linnoitteista bysanttilaiselta ajalta ja laajemmat linnoituksen rauniot toiselta venetsialaiselta kaudelta 1600–1700-luvuilta. Linnoitus on saaren korkeimmalla kohdalla.
Francisco Calvo

Francisco Javier Calvo Quesada (s. 8. heinäkuuta 1992) on costaricalainen jalkapalloilija, pelipaikaltaan keskuspuolustaja. Hän edustaa meksikolaista Juárezia. Hän on aiemmin pelannut muun muassa Pohjois-Amerikan MLS:ssä ja Turkissa.
Calvo aloitti liigauransa kotimaassaan vuonna 2011 Heredianossa, josta hän vuoden jälkeen siirtyi puoleksi vuodeksi Pérez Zeledóniin. Alkuvuoden 2013 hän edusti tanskalaisseura Nordsjællandia mutta pelasi vain kolmessa liigaottelussa muutamia kymmeniä minuutteja. Kesällä 2013 hän palasi kotimaahansa Heredianon joukkueeseen. Hän pelasi Costa Ricassa myös Santosissa lainasopimuksella ja Saprissassa, kunnes hän vuoden 2017 alussa siirtyi Yhdysvaltoihin. Calvo pelasi MLS:ssä Minnesota Unitedin joukkueessa 2,5 vuoden aikana 60 liigaottelua ja teki niissä viisi maalia. Toukokuussa 2019 hän siirtyi Chicago Fireen, jossa hän 2,5 vuoden aikana pelasi 62 liigaottelua ja teki niissä viisi maalia. Vuonna 2022 hän pelasi San Jose Earthquakesissa 13 MLS-ottelua ja teki niissä kaksi maalia.
Calvo siirtyi kesällä 2022 turkkilaisseura Konyasporiin. Hän pelasi kaudella 2022–2023 Turkin Superliigassa 31 ottelua, joissa hän teki kolme maalia, ja seuraavan kauden alkupuoliskolla 17 ottelua. Hän siirtyi tammikuussa 2024 meksikolaisseura Juáreziin.
Calvo pelasi Costa Rican maajoukkueessa ensimmäisen kerran heinäkuussa 2011 Copa Américassa Kolumbiaa vastaan. Hän pelasi myös vuosien 2016 ja 2024 Copa Américassa sekä vuosien 2015, 2017, 2019, 2021 ja 2023 CONCACAF Gold Cupissa, joista vuoden 2017 turnauksessa Costa Rica ylsi välieriin. Vuoden 2018 maailmanmestaruuskilpailuissa Calvo pelasi ensimmäisessä alkulohko-ottelussa Serbiaa vastaan täydet minuutit ja tuli toisessa alkulohko-ottelussa Brasiliaa vastaan vaihdosta 15 minuutiksi kentälle. MM-kilpailuissa 2022 hän pelasi täydet minuutit kahdessa ensimmäisessä alkulohko-ottelussa mutta oli kolmannesta poissa pelikiellon vuoksi saatuaan molemmissa aiemmissa otteluissa varoituksen. Hän on 96 maaottelussaan tehnyt yhteensä 12 maalia.
Lembit (nimi)

Lembit on virolainen miehen etunimi. Se pohjautuu muinaisvirolaisiin nimiin "Lembitu" ja "Lemmitu", joiden merkitys on ’rakastettu’.
Digi- ja väestötietoviraston mukaan Suomessa on joulukuuhun 2024 mennessä tilastoitu noin 240–260 Lembit-nimistä miestä.
Euroopan helluntaiyhteisö

Euroopan Helluntaiyhteisö (, PEF) on 60 eurooppalaisen helluntailaisyhteisön verkosto. PEF:n tehtävä on levittää evankeliumia ja edistää helluntaijärjestöjen yhteistyötä. PEF järjestää vuosittain liikettä yhteenkokoavan johtajuuskonferenssin, Euroopan pääkaupunkeihin kohdistettua IMPACT-toimintaa sekä vuosittaisen Eurooppalaisen rukoussunnuntain. Euroopan helluntaiyhteisö on helluntaiherätyksen edustaja viranomaisten ja EU-hallinnon suuntaan.
PEF perustettiin vuonna 1987 Lissabonissa kahden helluntaiherätyksen virran yhdistyessä. Uuden järjestön muodostivat vuonna 1966 perustettu eteläeurooppalainen European Pentecostal Fellowship ja pohjoisempi Pentecostal European Conference.
Vuonna 2005 PEF rekisteröitiin Belgiassa kansainvälisenä yleishyödyllisenä järjestönä. Samana vuonna järjestö avasi pääkonttorinsa Brysselissä. Vuonna 2013 järjestön puheenjohtajaksi nimitettiin Fida Internationalin toiminnanjohtaja Arto Hämäläinen. PEF rahoittaa toimintansa jäsenmaksuilla.
Puheenjohtajat.
Euroopan helluntaiyhteisöllä on ollut historiansa aikana neljä puheenjohtajaa. PEF:n hallitus nimitetään kolmevuotiskaudeksi.
Gabriele Falloppio

Gabriele Falloppio () (1523 Modena, Italia – 9. lokakuuta 1562 Padova, Italia) oli italialainen roomalaiskatolinen pappi ja lääkäri. Hän oli yksi 1500-luvun johtavista anatomian tutkijoista. 
Elämä.
Falloppio syntyi noin vuonna 1523 Modenassa, jossa hänestä tuli katedraalin kaniikki. Hän opiskeli lääketiedettä Ferrarassa, ja Euroopan kiertomatkan jälkeen hänestä tuli anatomian opettaja kyseisessä kaupungissa. Sieltä hän muutti Pisaan ja sieltä Toscanan suurherttuan Cosimo I:n aloitteesta Padovaan, jossa hän hoiti anatomian, kirurgian ja kasvitieteen professuureja ja toimi uuden kasvitieteellisen puutarhan esimiehenä. Hän kuoli Padovassa 9. lokakuuta 1562. 
Falloppion elinaikanaan ilmestyi vain yksi tutkielma, "Observationes anatomicae" (Venetsia, 1561). Hänen kokoelmateoksensa "Opera genuina omnia" julkaistiin Venetsiassa vuonna 1584. Falloppion anatomian alan teokset koskevat kaikkia ihmiskehon osia. Hänen tutkimuksistaan etusijalle on asetettava luuston ja kuuloelinten kehitystä koskevat tutkimukset.
Kannuksen kaupunginkirjasto

Kannuksen kaupunginkirjasto on Keski-Pohjanmaan Kannuksessa toimiva yleinen kirjasto. Kaupunginkirjaston päätoimipaikka on Kannuksen kirjasto. Tämän ohella kaupunginkirjastoon kuuluu Korpelan kylässä sijaitseva Korpelan lainausasema. Lisäksi Sievin kirjastoauto kiertää joka toinen viikko yhtenä viikonpäivänä Eskolan, Kannuksen keskustan ja Viirretkylän alueella. Vielä 2010-luvun alkupuolella Eskolassa ja Väli-Kannuksessa palveli oma lainausasema.
Kaunnuksen kirjasto kuuluu Keski-Pohjanmaan kunnankirjastoja yhdistävään Anders-kirjastokimppaan, jonka kokoelmia jäsenkuntien asukkaat voivat hyödyntää. Tarjontaan kuuluu niin fyysisiä teoksia kuin sähköisiä aineistojakin (esimerkiksi e-kirjoja, e-äänikirjoja, musiikkiäänitteitä, suoratoistoelokuvia sekä laulun ja musiikki-instrumenttien soiton oppikursseja). Verkkokirjaston aineisto on käytössä vuorokauden ympäri, kaikkina viikonpäivinä.
Keysher Fuller

Keysher Fuller (s. 12. heinäkuuta 1994 Puerto Limón) on costaricalainen jalkapalloilija, pelipaikaltaan oikea laitapuolustaja. Hän edustaa kotimaassaan Heredianoa.
Fuller on aiemmin edustanut kotimaassaan Generación Saprissaa, Uruguay de Coronadoa ja Municipal Greciaa. Hän siirtyi Heredianoon kesällä 2018. Costa Rican mestaruuksien lisäksi hän on Heredianossa voittanut CONCACAF-liigan vuonna 2018.
Fuller pelasi Costa Rican maajoukkueessa ensimmäisen kerran helmikuussa 2019 ystävyysottelussa Yhdysvaltoja vastaan. Hän kuului Costa Rican joukkueeseen vuosien 2019 ja 2021 CONCACAF Gold Cupissa. MM-kilpailuissa 2022 hän pelasi avauskokoonpanossa joukkueensa kaikki kolme ottelua ja teki Japania vastaan ottelun ainoan maalin. Hän on pelannut 36 maaottelua, joissa 29 kertaa avauskokoonpanossa. Ensimmäisen maalinsa hän teki toisessa maaottelussaan Jamaikaa vastaan maaliskuussa 2019, toisen MM-karsintaottelussa Yhdysvaltoja vastaan lokakuussa 2021 ja kolmannen MM-kilpailuissa Japania vastaan marraskuussa 2022.
Maailmankisat 1977

Kymmenennet Maailmankisat järjestettiin vuonna 1977 Helsingissä 29.–30. kesäkuuta. Kilpailupaikkana oli Olympiastadion. Kansainväliset yleisurheilukilpailut olivat Helsingin Kisa-Veikkojen järjestämät. Kisat oli aiemmin järjestetty joka toinen vuosi. Nyt kisoissa siirryttiin vuosittaiseen rytmiin.
Tuloksia.
Naiset.
Kisojen parhaalle urheilijalle jaettava Timo Sarpanevan suunnitteleman kiertopalkinnon sai kestävyysjuoksija Samson Kimobwa, joka teki 10 000 metrillä ME:n.
Illeismi

Illeismi (latinan sanasta "ille", maskuliinimuoto pronominista "hän") tarkoittaa tapaa puhua itsestään kolmannessa persoonassa. Tunnettuja illeistejä ovat olleet muun muassa Julius Caesar, Douglas MacArthur, Charles de Gaulle, Richard Nixon, LeBron James, Mihail Gorbatšov, Herman Cain, Nagananda Kodituwakku, Narendra Modi, Bob Dole ja Donald Trump. Erityisesti Trumpin kohdalla siitä on tullut osa hänen brändiään. On myös tavallista, että pienet lapset puhuvat itsestään kolmannessa persoonassa ennen kuin oppivat pronominien käytön.
Ruotsin maahanmuuttajalähiöiden slangissa on 2010-luvulla alettu käyttää illeistisesti sanaa "benim", joka tulee turkin pronominista "ben" ("minä"). Siispä esimerkiksi "benim han vet" tarkoittaa "jag vet".
Guilfordin piirikunta

Guilfordin piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 541 299 vuonna 2020, tehden siitä asukasmäärältään Pohjois-Carolinan kolmanneksi suurimman piirikunnan. Piirikunnan hallintokeskus on Greensboron kaupunki. Piirikunta on perustettu vuonna 1771.
Cayo

Cayo on yksi kuudesta Belizen hallintoalueesta. Se sijaitsee Länsi-Belizessä melko keskellä valtiota. Alueen pinta-ala on 5 196 km². Asukasluku oli 105 190 vuonna 2021 (arvio). Hallinnollinen keskus on San Ignacio.
Châtillon-en-Bazois

Châtillon-en-Bazois on kunta Ranskassa Nièvren departementissa Burgundi-Franche-Comtén alueella. Se sijaitsee Aronjoen ja Nivernais’n kanava n varrella, noin 40 kilometriä Neversin kaupungista itään.
Kunnan nähtävyyksiä on keskiaikainen linna "Château de Châtillon-en-Bazois". Linnan pyöreä torni on peräisin 1200-luvulta. Linnan päärakennus on rakennettu 1300-luvulla, mutta se on kokenut useita muutoksia 1600- ja 1800-luvuilla.
Yeremi Pino

Yeremi Jesús Pino Santos (s. 20. lokakuuta 2002 Las Palmas, Kanariansaaret, Espanja) on espanjalainen jalkapalloilija. Hän edustaa Englannin Valioliigassa pelaavaa Crystal Palacea ja on pelipaikaltaan oikea laitalinkki.
Seurajoukkueura.
Villarreal.
Vietettyään kesän 2020 harjoituskauden Villarrealin edustusjoukkueen kanssa Unai Emeryn alaisuudessa, Pino pelasi ensimmäisen ottelunsa ammattilaisena 22. lokakuuta 2020 Eurooppa-liigan lohkovaiheen ottelussa turkkilaista Sivassporia vastaan. Ensiesiintymisensä maan pääsarjassa Primera Divisiónissa hän teki kolme päivää myöhemmin ottelussa Cádizia vastaan.
Pino teki ensimmäisen maalinsa ammattilaisurallaan 29. lokakuuta 2020 Eurooppa-liigan lohkovaiheen ottelussa FK Karabahia vastaan. 12. marraskuuta 2020 Pino teki jatkosopimuksen seuran kanssa, joka ulottui vuoteen 2024 asti.
26. toukokuuta 2021 pelatessaan Eurooppa-liigan loppuottelussa englantilaista Manchester Unitedia vastaan, Pinosta tuli nuorin espanjalainen jalkapalloilija 18 vuoden ja 218 päivän iässä, joka on ollut avauskokoonpanossa eurooppalaisen jalkapallokilpailun loppuottelussa. Aikaisemmin tätä ennätystä piti hallussaan Iker Casillas, joka oli 19 vuoden ja neljän päivän ikäinen, kun hän pelasi Mestarien liigan loppuottelussa 2000. Pino otettiin Villarrealin voittamassa ottelussa vaihtoon 77. minuutilla.
Pino pelasi vuosina 2020–2025 Villarrealissa 134 Primera Divisiónin ottelua ja teki niissä 17 maalia. Mestarien liigan seitsemässä ottelussa hän teki yhden maalin, samoin Eurooppa-liigan 12 ottelussa. Konferenssiliigassa hän pelasi kahdeksan ottelua.
Crystal Palace.
Elokuussa 2025 Pino siirtyi englantilaisseura Crystal Palaceen runsaan 25 miljoonan euron siirtosummalla. Hän allekirjoitti Crystal Palacen kanssa viisivuotisen sopimuksen.
Maajoukkueura.
Pino pelasi Espanjan kaikki viisi ottelua ja teki yhden maalin alle 17-vuotiaiden EM-kilpailuissa 2019. Hän pelasi neljä ottelua alle 21-vuotiaiden EM-kilpailuissa 2021. Espanja karsiutui molemmissa turnauksissa välierissä.
Pino valittiin aikuisten maaotteluun ensimmäisen kerran Liettuaa vastaan 8. kesäkuuta 2021. Espanja pelasi tuon ottelun alle 21-vuotiaiden maajoukkueen kokoonpanolla, kun aikuisten maajoukkueeseen kuulunut Sergio Busquets antoi positiivisen COVID-19 näytteen ennen ottelua ja sen johdosta osa joukkueesta joutui eristykseen. Pino ei kuitenkaan pelannut ottelussa. Ensimmäisen maaottelunsa hän pelasi Kansojen liigan välierässä Italiaa vastaan lokakuussa 2021. Hän kuului Espanjan joukkueeseen MM-kilpailuissa 2022, muttei päässyt pelaamaan turnauksessa. Kaikkiaan hän on elokuun 2025 loppuun mennessä pelannut 15 A-maaottelua ja tehnyt niissä kolme maalia: ensimmäisen maaliskuussa 2022 ystävyysottelussa Islantia vastaan, toisen kesäkuussa 2023 Kansojen liigan välieräottelussa Italiaa vastaan ja kolmannen marraskuussa 2024 Kansojen liigan ottelussa Sveitsiä vastaan.
Kerstin Thorvall

Kerstin Hilma Margareta Thorvall (1925 Eskilstuna, Ruotsi – 2010 Tukholma, Ruotsi) oli ruotsalainen kirjailija, graafinen suunnittelija, kirjankuvittaja ja pakinoitsija. Hän kirjoitti aikuisille, nuorille ja lapsille. Hänen kohuttu kirjansa "Ehdottomasti kielletty" (1976) käsittelee naisen seksuaalisuutta.
Westland Wessex

Westland Wessex on brittiläisen Westland Helicoptersin lisenssi valmistama Sikorsky H-34. Merkittävin ero alkuperäiseen oli turbiinimoottorin käyttöönotto. Ensimmäisiin versioihin asennettiin Napier Gazelle ja loppusarjan malleihin de Havilland Gnome. Aluksi helikoptereita valmistettiin kuninkaalliselle laivastolle ja myöhemmin myös ilmavoimille. Pieni määrä toimitettiin siviilikäyttöön ja vientiin.
Mustjärvi (Kirkkonummi)

Mustjärvi on kalliojärvi Kirkkonummen länsiosassa läntisellä Uudellamaalla. Sen pinta-ala on 5,7 hehtaaria. Etäisyys Helsingin keskustasta on 31 kilometriä länteen.
Maantiede.
Mustjärven pituus on puoli kilometriä. Järvi on etelä–pohjoissuuntaisesti pitkänomainen, levein kohta on järven eteläpuoliskolla, siitä pohjoiseen allas kapenee. Saaria ei ole. Järvestä lähtee laskuoja sekä pohjoiseen Storträsk-Bakträskiin että etelään Estbyåhon.
Meikon luonnonsuojelualue reunustaa Mustjärveä kaikissa ilmansuunnissa paitsi kaakossa. Noin 300–400 metriä Mustjärveltä itään sijaitsee Humaljärvi, lännessä levittäytyy Meikon alueen metsä, jonka alueella sijaitsee muun muassa Kakarlampi, Immerlampi ja Korsolampi. Mustjärven ja Humaljärven välissä sijaitsee Urbysberget, jonka korkeustaso on noin 70 metriä merenpinnan yläpuolella eli noin 40 metriä Mustjärven pintaa ylempänä. Mustjärven lounaisrannalla on jyrkänne.
Mustjärvi (81.061.1.013) kuuluu Estbyån valuma-alueeseen (81.061), joka on kolmannen jakovaiheen vesistöalue Suomenlahden rannikkoalueen (81) päävesistössä. Mustjärvi on viidenneksi laajin Estbyån valuma-alueen kolmestatoista vakavedestä. Sitä edeltää Humaljärvi, Meiko, Djupström ja Vaipo. Sitä seuraa Vitträsk, Trehörningen, Bergträsk, Molnträsk, Korsolampi, Tollsträsket, Kotolampi ja Immerlampi.
Charles Adolphe Wurtz

Charles Adolphe Wurtz (26. marraskuuta 1817 Strasbourg, Ranska – 12. toukokuuta 1884 Pariisi, Ranska) oli ranskalainen kemisti ja lääkäri. Hän muistetaan amiinien löytämisestä vuonna 1849.
Elämä.
Wurtz omistautui Strasbourgissa samanaikaisesti lääketieteen ja kemian opinnoille ja liittyi vuonna 1842 Justus von Liebigin laboratorioon Gießenissä. Hänestä tuli lääketieteen tohtori vuonna 1843 Pariisissa, jossa hän työskenteli Antoine Jérôme Balardin johdolla Sorbonnen yliopistossa ja sen jälkeen Jean-Baptiste Dumasin yksityisessä laboratoriossa.
Vuonna 1850 Wurtz perusti Gießenin laboratorion mallin mukaisen laboratorion mutta joutui luopumaan yrityksestä taloudellisten vaikeuksien vuoksi. Saatuaan vuonna 1853 kemian professuurin ja sittemmin Ecole de médecine -yliopiston dekaanin viran yliopiston laboratoriosta tuli tieteellinen laitos, jossa Wurtzin johdolla koulutettiin useita ranskalaisia ja ulkomaisia kemistejä. Wurtzin alaisuudessa toimineesta koulusta perustettiin vuonna 1858 "Société chimique de Paris". Vuonna 1872 hän teki aloitteen "Association française pour l'avancement des sciences" -yhdistyksen perustamisesta. 1881 hänestä tuli Sorbonnen yliopiston orgaanisen kemian professori ja 1884 senaattori. Wurtz paransi suuresti varsinkin lääketieteen opiskelijoille annettavaa käytännöllis-kemiallista ja fysiologista opetusta. 
Tieteelliset tutkimukset.
Tutkimustensa ansiosta Wurtz oli uranuurtaja useilla orgaanisen kemian aloilla. Hajottamalla syaanihappoestereitä kaliumilla hän keksi vuonna 1849 amiinit. Glykolia, glykolihappoa ja maitohappoa koskevat tutkimukset johtivat hänet tekemään tarkan eron käsitteiden emäksisyys ja atomisuus (arvoisuus) välillä. Wurtz keksi mukaansa nimitetyn hiilivetysynteesin poistamalla kahdesta alkylijodidista jodin natriumin avulla, fenolin valmistuksen bentsolisulfoni-haposta kalisulatteella. Hän tutki vielä dissosiaatioilmiöitä sekä kemiallisia fermeutteja ynnä muuta. 
Wurtzn kirjalliseen tuotantoon kuuluvat muun muassa "Leçons de philosophie chimique" (1864) ja "La Théorie atomique" (1879). Niiden on esitystapa selkeä ja miellyttävä.
Haapajärvi (Kangasniemi)

Haapajärvi on paikoin syvä järvi Kangasniemen lounaisosassa Etelä-Savon maakunnassa. Sen pinta-ala on neljä neliökilometriä. Etäisyys Mikkelistä on 49 kilometriä luoteeseen ja Jyväskylästä 50 kilometriä kaakkoon.
Maantiede.
Haapajärven polveilevan rantaviivan pituus on 34 659 metriä. Järven lounaisosan Myllylahti sijaitsee erillään pääaltaasta, sinne on yhteys Kurjensalmen kautta. Myllylahden etelärannalta on yli kuusi kilometriä järven koillisosan Tintonlahden pohjoisrannalle. Noin kolmasosa Haapajärvestä on vähintään 10 metriä syvä ja kymmenesosa vähintään 20 metriä syvä. Järven pohja on kumpuilevaa, joten syvät alueet ja matalikot sijaitsevat paikoin rinta rinnan. Länsirannan Pyynnönniemen itäpuolelta alkaa verraten yhtenäinen syvä vyöhyke, joka kulkee koilliseen järven itärannan myötäisesti. Vyöhykkeen eteläosassa on järven syvin kohta, 45 metriä , josta noin sata metriä itään sijaitsee matala vesialue, jonka sisällä on kaksi saarta ja kaksi luotoa. Haapajärven lukuisat lahdet syvenevät paikoin 15–30 metriin.
Haapajärven saariluku on 31. Saarista 6 on alle aarin laajuisia. Noin viisihehtaarinen Iso Reivinsaari on järven ainoa yli hehtaarin laajuinen saari. Kivisaari, Saesaari ja Kokkosaari ovat seuraavaksi laajimmat.
Haapajärven rannat ovat peltoaukeiden täplittämää metsämaata. Pientaloja on harvakseltaan.
Haapajärvi laskee järven luoteisosan Koitinlahdesta noin puolen kilometrin pituista Tuhkajokea Haapalampeen (96,8 metriä mpy), joka laskee Puulan Haapaselkään (94,7 metriä mpy).
Haapajärven vesitilavuus on 34 681 000 kuutiometriä.
Vesistösuhteita.
Haapajärvi (14.925.1.002) kuuluu Haapajärven valuma-alueeseen (14.925), joka on kolmannen jakovaiheen vesistö Kymijoen vesistössä (14). Toinen jakovaihe on Puulaveden alue (14.92) ja ensimmäinen on Mäntyharjun reitin valuma-alue (14.9). Haapajärvi on Haapajärven valuma-alueen laajin vakavesi ja ainoa, jonka pinta-ala on yli neliökilometrin. Seuraavaksi laajimmat ovat Läpisyösti ja Haapalampi. Alueeseen kuuluu myös seitsemän muuta vakavettä.
Kangasniemen Haapajärvi on viidenneksi laajin Suomen 38:sta Haapajärvestä.
HUB logistics

HUB logistics on suomalainen, yksityisomisteinen logistiikka-alan yritys, joka palvelee yrityksiä useilla eri toimialoilla. HUB logistics toimii Suomessa kymmenellä eri paikkakunnalla. Yrityksen pääkonttori sijaitsee Vantaalla. HUB logistics työllistää noin 360 työntekijää eri toimipisteissä (2020). HUB logisticsin toimitusjohtaja on Joni Sundelin ja hallituksen puheenjohtaja Aarno Törmälä. 
Historia.
HUB logistics perustettiin vuonna 1992. HUB logisticsin hallituksen puheenjohtaja Aarno Törmälä perusti yrityksen tarjoamaan laatujärjestelmien koulutusta ja konsultointia logistiikka-alan palveluyrityksille. Laatujärjestelmän tuoma näkyvyys yritysten prosesseihin ja palveluihin antoi näköalapaikan silloiseen logistiikan palvelutasoon Suomessa. Tästä kypsyi idea ulkoistettujen logistiikkapalveluiden kehittämisestä ja sisälogistiikan kokonaisvastuun ottamisesta palveluyritykselle.
Asiakastarpeiden myötä HUB logistics alkoi tuottaa logistisia palveluita aluksi huolinnan, kaupan ja teollisuuden yrityksille. 2000-luvulle saavuttaessa nähtiin selkeä tarve teollisuusyhtiöiden sisälogistiikan kehittämiselle sekä ulkoistuksille. HUB logistics nimi ja logo otettiin yhtenäiseksi brändiksi tytäryhtiöille ja palveluita lähdettiin kehittämään teknologiakeskeisesti.
Palvelut.
Yrityksen palveluita ovat:
Thor Vilhjálmsson

Thor Vilhjálmsson (1925 Edinburgh, Skotlanti, Britannia – 2011) oli islantilainen kirjailija. Hän työskenteli kirjastonhoitajana.
Thor on islantilaisessa kirjallisuudessa modernismin uranuurtaja. Hän kirjoitti romaaneja, novelleja, esseitä, matkakirjoja ja runoja. Hän sai tuotantoonsa vaikutteita eksistentialismista ja ranskalaisesta uudesta romaanista. Esikoisteos on 1950 ilmestynyt novellikokoelma "Maðurinn er alltaf einn". Vuonna 1968 ilmestynyt romaani "Fljótt, fljótt sagði fuglinn" suuntautuu perinteiseen romaanimuotoon ja aloittaa uuden kauden. Se muodostaa trilogian teosten "Óp bjöllunnar" (1970) ja "Mánasigð" (1976) kanssa. Palkittu "Harmaasammal hehkuu" on historiallinen romaani, joka sijoittuu 1800-luvulle.
Kullilampi

Kullilampi on pieni, saareton järvi Iitissä Päijät-Hämeen kaakkoisosassa. Etäisyys Lahdesta on 37 kilometriä itäkoilliseen.
Maantietoa.
Kullilampi on 450 metriä pitkä, 250 metriä leveä, ja sen pinta-ala on 3,3 hehtaaria. Kullilampi muodostuu suhteellisen neliömäisestä eteläosasta, josta työntyy koilliseen noin 350 metriä pitkä lahti, jonka leveys vaihtelee suuresti. Siinä ei ole kartan mukaan saaria. Järven rantaviivan pituus on 1,4 kilometriä. Kullilampea ympäröi valtaosin alava metsämaa, järven eteläpuolisen Rahkasuonmäen laki on noin 140 metriä merenpinnan yläpuolella.
Iitin Kullilampi on suurin Suomen kolmesta Kullilammesta. Mäntyharjun Kullilampi on runsaan hehtaarin laajuinen, Suomussalmen Kullilampi on noin 0,1 hehtaarin laajuinen.
Vesistösuhteet.
Kullilampi (14.945.1.006) kuuluu Rautjoen valuma-alueeseen (14.945), joka on kolmannen jakovaiheen vesistö Kymijoen vesistössä (14). Toinen jakovaihe on Karijärven valuma-alue (14.94) ja ensimmäinen on Mäntyharjun reitin valuma-alue (14.9). Kullilampi on Rautjoen valuma-alueen pienimpiä vakavesiä. Suurimmat ovat Rautjärvi ja Raajärvi. Kullilammen länsirannalta lähtee laskuoja pohjoiseen kohti Pöytjokea, joka virtaa itään Rautjärveen.
Rautjärvi (Kouvola, Jaala)

Rautjärvi on kaksialtainen järvi Kouvolan Jaalassa Kymenlaakson luoteisosassa. Etäisyys Kouvolan keskustasta on 31 kilometriä luoteeseen.
Maantietoa.
Rautjärvi on 6,1 kilometriä pitkä, 3,1 kilometriä leveä, ja sen pinta-ala on 781 hehtaaria eli 7,8 neliökilometriä. Rautjärven altaat ovat varsinainen Rautjärvi ja sen koillispuolinen Ruokojärvi. Rautjärvi on Ruokojärveä selkeästi laajempi ja syvempi. Rautjärven laajasta selkävedestä työntyy kaakkoon noin 1,5 kilometriä pitkä Jokilahti. Idässä on matala Hautalahti ja pohjoisessa Jokuenlahti. Rautjärven syvähkö selkävesi madaltuu pohjoista kohti. Rautjärveä erottaa Ruokojärvestä kaksi kaakkois–luoteissuuntaista niemeä: Palvaanniemi ja Saikaansaari. Altaita yhdistää niemien välistä kulkeva matala Muikkusalmi. Ruokojärvestä työntyy luoteeseen pitkänomainen Uimilanlahti, jonka pohjoisrannalta on kuusi kilometriä Jokilahden etelärantaan. Ruokojärven syvin kohta on 12 metriä. Kaikkiaan Rautjärvi-Ruokojärvestä lähes kolmannes on vähintään 10 metriä syvä.
Siinä on 38 saarta, joiden pinta-ala on 7,03 hehtaaria eli alle prosentin järven kokonaispinta-alasta. Saarista kolme on yli hehtaarin suuruisia, 29 yli aarin ja loput kuusi ovat alle aarin kokoisia. Saaret sijaitsevat Ruokojärven alueella ja Rautjärven selkäveden pohjoispuolella. Suurimmat ovat Mustasaari ja Heinäsaari Ruokojärvellä sekä Vuolenkoskensaari Rautjärven luoteisosassa.
Järvi on luodattu ja siitä on julkaistu syvyyskartat. Järven tilavuudeksi on määritetty 62,71 miljoonaa kuutiometriä eli 0,06271 kuutiokilometriä ja sen keskisyvyydeksi on saatu 8,0 metriä. Vähintään 25 metriä syvien alueiden pinta-ala on noin 22 hehtaaria. Syvin kohta, 31,1 metriä, sijaitsee järvenselän eteläosassa . Kymmenen metrin syvyyskäyrä kulkee lähellä järven eteläosan Korkianiemen ja Paulaniemen rantoja.
Järven rantaviivan pituus on 39 kilometriä, josta saarten rantaviivan yhteispituuden osuus siitä on 5,2 kilometriä. Rautjärven rannoilla on runsaasti pientaloja ja hieman peltomaata. Koskemattominta on järvikokonaisuuden itärannalla.
Vesistösuhteet.
Rautjärvi (14.945.1.001) kuuluu Rautjoen valuma-alueeseen (14.945), joka on kolmannen jakovaiheen vesistö Kymijoen vesistössä (14). Toinen jakovaihe on Karijärven valuma-alue (14.94) ja ensimmäinen on Mäntyharjun reitin valuma-alue (14.9). Rautjärvi on Rautjoen valuma-alueen laajin vakavesi. Toiseksi laajin on Raajärvi. Rautjoen valuma-alueeseen kuuluu kolmetoista vähintään hehtaarin laajuista vakavettä.
Rautjärven koillispuolella sijaitsee Karijärvi (77,3 metriä mpy), kaakossa on Myntjärvi ja Raajärvi, jotka laskevat Rautjärveen. Rautjärvi laskee Ruokojärven itärannalta Rautjokea Karijärveen.
Jaalan Rautjärvi on toiseksi laajin Suomen kahdeksasta Rautjärvestä. Laajin on Juvan Rautjärvi. Vesitilavuudeltaan Jaalan Rautjärvi on suurin. Rautjärvet sijaitsevat Padasjoen Rautjärveä lukuun ottamatta kaakkoisessa Suomessa ja ne ovat Heinolan Rautjärveä lukuun ottamatta yli neliökilometrin laajuisia.
Myntjärvi

Myntjärvi on järvi Kouvolan Jaalassa Kymenlaakson luoteisosassa. Etäisyys Kouvolan keskustasta on 31 kilometriä luoteeseen.
Maantietoa.
Myntjärvi on 1,3 kilometriä pitkä, 750 metriä leveä, ja sen pinta-ala on 52 hehtaaria. Järvi on keskeltä huomattavasti leveämpi kuin etelästä ja pohjoisesta. Järvelle on ilmoitettu olevan yksi saari, jonka pinta-ala on 0,1 hehtaaria. Katoissa voi nähdä kaksikin saarta. Järvi on luodattu ja siitä on julkaistu syvyyskartat. Järven tilavuudeksi on määritetty 3,24 miljoonaa kuutiometriä eli 0,00324 kuutiokilometriä ja sen keskisyvyydeksi on saatu 6,2 metriä. Lähes kolmasosa Myntjärvestä on vähintään kymmenen metriä syvä. Järven keskellä on noin viiden hehtaarin laajuinen vähintään 15 metriä syvä alue, jonka sisällä sijaitsee järven syvin kohta, 18 metriä . Järven rantaviivan pituus on 4,0 kilometriä, josta saarten rantaviivan yhteispituuden osuus siitä on 150 metriä. Myntjärven koillispuolella sijaitsee Rautjärveen kuuluva Jokilahti. Vesialueita erottavan kannaksen korkein kohta on noin 120 metriä merenpinnan yläpuolella. Myntjärven itäisillä ja pohjoisilla rannoilla on pientaloja. Järven läntisen ja eteläisen rannan tuntumassa on vähäisiä luotoja.
Vesistösuhteet.
Myntjärvi (14.945.1.009) kuuluu Rautjoen valuma-alueeseen (14.945), joka on kolmannen jakovaiheen vesistö Kymijoen vesistössä (14). Toinen jakovaihe on Karijärven valuma-alue (14.94) ja ensimmäinen on Mäntyharjun reitin valuma-alue (14.9). Myntjärvi on Rautjoen valuma-alueen kolmanneksi laajin vakavesi. Laajin on Rautjärvi ja toiseksi laajin on Raajärvi. Rautjoen valuma-alueeseen kuuluu kolmetoista vähintään hehtaarin laajuista vakavettä.
Myntjärvi laskee luoteeseen Rautjärveen, jonne virtaa noin 300 metriä pitkä laskuoja.